POK में सैनिकों की मौजूदगी से चीन का इनकार  
चीन ने पीओके में सैनिकों की मौजूदगी संबंधी खबरों को खारिज कर दिया। चीन के विदेश मंत्रालय के प्रवक्ता हांग लेई ने कहा, ये खबरें आधारहीन हैं।
चीन ने पाक अधिकृत कश्मीर में अपने सैनिकों की मौजूदगी संबंधी खबरों को खारिज कर दिया। कुछ ही दिन पूर्व भारत के शीर्ष सैन्य कमांडर ने क्षेत्र में चीनी सेना की मौजूदगी पर चिंता जताते हुए कहा था कि यह आरामदेह स्थिति नहीं है। चीन के विदेश मंत्रालय के प्रवक्ता हांग लेई ने मीडिया से कहा कि खबरें आधारहीन और बेतुकी हैं।  भारतीय सेना की उत्तरी कमान के कमांडर लेफ्टिनेंट जनरल के टी परनायक ने कहा था, गिलगिट बाल्टिस्तान और उत्तरी क्षेत्रों में चीन की उपस्थिति निरंतर बढ़ती जा रही है। कई लोगों की चिंता है कि यदि अमेरिका और पाकिस्तान के बीच उग्रता बढ़ती है तो चीन की क्या भूमिका होगी। परनायक ने पिछले हफ्ते जम्मू-कश्मीर में एक संगोष्ठी में कहा था, न केवल वे पड़ोस में हैं बल्कि वे नियंत्रण रेखा के आसपास मौजूद और तैनात हैं।